Høyre-Werp: Viktig at ukjent epost-avsender oppspores
Saken om at flere Høyre-politikere den 9. april i år fikk tilsendt e-post med hemmelige regjeringsnotater, vekker bekymring på Stortinget. VG avslører torsdag hvordan ukjente i tolvte time forsøkte å påvirke Høyres høyeste organ, landsmøtets behandling av Forsvarets langtidsplan. E-posten med de hemmeligstemplede, interne regjeringsnotatene, ble sendt samme dag som landsmøtet skulle vedta en uttalelse om forsvarsøkonomien – med krav fra partiet om å øke forsvarsbudsjettene kraftig. Les også: H-landsmøtet krevde mer penger til ForsvaretNestleder Anders Werp i Justiskomitéen reagerer sterkt på påvirkningsmetoden. – Noen har åpenbart brutt den tillit vedkommende har blitt tildelt ved å lekke R-notat via en e-post fra ukjent avsender. Jeg synes det er bra at dette ble tatt tak i umiddelbart, og at det ikke har skjedd flere ganger, sier Anders Werp til VG. Han mener det i ethvert regjeringsforum er viktig med tillit, og der folk med adgang til regjeringsnotatene har et betydelig ansvar for å opprettholde dette tillitsforholdet. – I denne saken har noen bevisst overtrådt denne grensen. Det er viktig at det kommer frem hvem dette er. For dette er straffbart, understreker Anders Werp (H). Les også: Erna vil ikke binde seg til NATOs forsvarsmål Han ønsker ikke å svare på om han selv er blant politikerne som har mottatt eposten fra den ukjente avsenderen bak e-postadressen hoyrevenn@hoyre.no. Werp er uansett opptatt av at regjeringsnotat skal kunne holdes internt.Werps kollega Kjell Ingolf Ropstad (KrF) i Justiskomitéen, mener også at lekkasjen er alvorlig. – Det er svært uheldig at slike dokumenter kommer på avveie. Spesielt alvorlig er det fordi det lekkes fra en sektor som krever høy sikkerhet og der man må kunne være sikker på at slikt ikke skjer, sier Ropstad til VG. Han mener lekkasjen viser en form for illojalitet i systemet. Les også: Knekte krypterte koder til privatpersoner på nettet Jenny Klinge (Sp), som også sitter i Justiskomitéen, mener regjeringen må sikre seg mot at denne typen lekkasjer skjer igjen. – Meg bekjent er det første gang at et lekket regjeringsnotat brukes på denne måten. Jeg håper det er et engangstilfelle. Derfor er det viktig at regjeringen sikrer seg at dette ikke skjer igjen. Jeg synes det er bra at kretsen i- og rundt regjeringen som har tilgang, nå snevres inn, sier Klinge.Hun synes det er spesielt alvorlig at Forsvaret, som er en etat som skal sørge for sikkerhet, ikke er sikret mot lekkasjer og spredning av dokumenter med hemmelig innhold. Klinge mener det er viktig å finne personen (-e) bak e-posten. Seniorrådgiver Bjarte Malmedal i Norsk senter for Informasjonssikring (NorSIS), mener det kan være nærmest umulig å spore opp avsenderen av en e-post fra en falsk adresse dersom avsenderen bevisst vil skjule spor. – Hvis en avsender bruker en anonymiseringstjeneste, så sendes datatrafikken rundt i spesielle nettverk beregnet på anonymisering. Kombinert med sterk kryptering blir det nærmest umulig å finne ut hvilken datamaskin eposten egentlig kommer fra, forklarer Malmedal.Metoden blir stadig mer benyttet. – Denne måten å sende e-post på, brukes jo både av varslere og kriminelle. I den saken VG omtaler torsdag, tyder det på at slike metoder for å skjule avsender – er benyttet. Hvis avsender for eksempel benyttet seg at det såkalte Tor-nettverket, som er beregnet på anonymisering og hindring av sporing, så er det svært vanskelig å finne opphavet, sier Malmedal. Han jobber for NorSIS, som er en ideell organisasjon som gir blant annet myndigheter og vanlige databrukere råd om datasikkerhet. Organisasjonen driver blant annet tilbudet slettmeg.no og arrangerer i høst en nasjonal sikkerhetsmåned for både privat og offentlig sektor om datasikkerhet.
Nestleder Anders Werp (H) i Justiskomitéen mener det er viktig at e-post-avsenderen av de hemmelige regjeringsnotatene blir sporet opp. Men jakten på avsenderen kan være svært vanskelig, mener ekspert.